Tesla-motor haas man self na hospitaalDie Tesla X (Foto: BBC) ŉ Amerikaanse man se Tesla X-sportnutsvoertuig het hom Maandag self hospitaal toe gery nadat die man tydens sy rit huis toe ŉ pyn in sy maag en bors ervaar het weens ŉ pulmonale embolisme. Joshua Neally van Branson in Missouri, ŉ prokureur in dié staat, het aan die webwerf Slate vertel hy het die motor se selfbestuurfunksie aangeskakel nadat hy byna sy bewussyn verloor het as gevolg van die pyn. Neally was op pad na Springfield toe die pyn deur sy lyf geskiet het. ŉ Pulmonale embolisme of bloedklont in die long is een van die oorsake van skielike dood. Die bloedklont word dikwels gevorm in die are van die kuit of die bekken en word gekenmerk deur ŉ steekpyn. Joshua Neally (Foto: BBC) Neally sê sy Tesla het bykans 32 km met die selfbestuurfunksie gery tot hy voor die hospitaal se ongevalle-afdeling stilgehou het. Hy het vandaar die motor self parkeer en na ongevalle gehaas. Tesla se selfbestuurfunksie, wat outomaties van baan verander en op verkeer reageer, is onder die loep nadat van dié motors onlangs in twee ongelukke betrokke was. ŉ Man van Florida is dood toe sy Tesla versuim het om ŉ vragmotor in die pad op te merk en ŉ botsing tot gevolg gehad het. ŉ Ander bestuurder van Montana is ongedeerd nadat sy motor skielik uit die pad geswenk en in houtversperrings ingery het. Neally sê egter hy is oortuig dat dié funksie lewens kan red. “Ek is baie dankbaar dat ek in staat was om dit te kon doen. In ŉ geval waar iemand bewusteloos raak kan die selfbestuurfunksie lewens red,” het hy gesê. Bron: BBC